b'\n_START_ARTICLE_\nPistol\n_START_SECTION_\nFordele / Ulemper\n_START_PARAGRAPH_\nDen halvautomatiske pistol har den fordel frem for en revolver, at den som regel rummer flere patroner, typisk 7 til 16, kun kr\xc3\xa6ver et mindre tryk p\xc3\xa5 aftr\xc3\xa6kkeren for at affyre et skud, hvorved et mere pr\xc3\xa6cist sigte er muligt, og endelig kan den hurtigt genlades med et nyt magasin, n\xc3\xa5r det er skudt tomt. Revolveren har oftest 6-8 skud i tromlen, men kan genlades lige s\xc3\xa5 hurtigt, vha. f.eks. moonclips._NEWLINE_Ulempen i forhold til en revolver er den, at risikoen for funktionsfejl er st\xc3\xb8rre, da en halvautomatisk pistol er teknisk mere kompleks end en revolver. P\xc3\xa5 en revolver vil et nyt tryk p\xc3\xa5 aftr\xc3\xa6kkeren typisk f\xc3\xb8re en ny patron frem, hvis det f\xc3\xb8rste skud svigter. P\xc3\xa5 den halvautomatiske pistol skal der tages nyt ladegreb, som kr\xc3\xa6ver brug af begge h\xc3\xa6nder._NEWLINE_En revolver har typisk ikke nogen sikring, da kun et forholdsvis h\xc3\xa5rdt tryk p\xc3\xa5 aftr\xc3\xa6kkeren udl\xc3\xb8ser et skud. Revolveren er derfor altid klar til skud. En halvautomatisk pistol skal f\xc3\xb8rst afsikres, da f\xc3\xb8ring af en halvautomatisk pistol uden brug af sikringen er for farligt. Der findes dog ogs\xc3\xa5 halvautomatiske pistoler, hvor hanen sp\xc3\xa6ndes ved et langt tryk p\xc3\xa5 aftr\xc3\xa6kkeren som p\xc3\xa5 en revolver. Derved kan man have en patron i kammeret med rimelig sikkerhed for, at der ikke afgives et skud i utide, og samtidig have muligheden for altid at v\xc3\xa6re klar til at skyde.\n_START_SECTION_\nAfstand\n_START_PARAGRAPH_\nHelt generelt for pistoler g\xc3\xa6lder, at de kun kan bruges p\xc3\xa5 ganske kort afstand, da tr\xc3\xa6fsikkerheden falder dramatisk p\xc3\xa5 st\xc3\xb8rre afstande. Selv dygtige skytter vil have vanskeligt ved at ramme p\xc3\xa5 afstande over 100 meter._NEWLINE_Kaliberen for pistoler er typisk mellem kal. 5,6 mm (salonpatron) og op til 11,5 mm (.45). (Der findes ogs\xc3\xa5 st\xc3\xb8rre kaliber)\n_START_SECTION_\nDansk politi og forsvars brug af pistoler\n_START_PARAGRAPH_\nDet danske politi og forsvar anvender henholdsvis Heckler & Koch USP/ Heckler & Koch USP Compact, kaliber 9 mm og SIG P210, kaliber 9 mm (Betegnet Neuhausen M/49)'